Diari Oficial de la Generalitat Valenciana


Sumari del DOGV 7844, del 04-08-2016 (2016/5623)

RESOLUCIÓ d'11 de juliol de 2016, del director gerent, per la qual es convoca el procés de selecció per a la contractació laboral temporal d'un lloc de naturalesa laboral.
---------------------------------------------------------------------------------------------------------------------------------------------------------------------------

### Dades del document

Número de DOGV
:   7844

Data del DOGV
:   04-08-2016

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2016/5623


Data del document
:   11-07-2016

Organisme emissor
:   Institut Valencià d'Art Modern, IVAM

Tipus de document
:   Resolució

Anàlisi jurídica

RESOLUCIÓ d'11 de juliol de 2016, del director gerent, per la qual es convoca el procés de selecció per a la contractació laboral temporal d'un lloc de naturalesa laboral. [2016/5623]  
L'Institut Valencià'd?Art Modern (IVAM) és una entitat de dret públic de la Generalitat amb personalitat jurídica pròpia i amb autonomia econòmica i administrativa subjecta a l'ordenament jurídic privat per a la realització dels seus fins, entre els quals es troben el coneixement, el foment, la investigació i la difusió de l'art modern.  
En el marc del desplegament i compliment d'aquests objectius, l'IVAM necessita cobrir temporalment el lloc núm. 5, cap de gestió administrativa, atés que la fase de cobertura interna ha quedat deserta.  
  
La present convocatòria té en compte el principi d'igualtat de tracte entre dones i hòmens pel que fa a l'accés a l'ocupació, d'acord amb l'article 14 de la Constitució Espanyola; el Reial Decret Legislatiu 5/2015, de 30 d'octubre, pel qual s'aprova el Text Refós de la Llei de l'Estatut Bàsic de l'Empleat Públic, i la Llei Orgànica 3/2007, de 22 de març, per a la igualtat efectiva de dones i hòmens.  
  
Aquesta convocatòria, a fi de facilitar l'accés a la informació, figurarà en la pàgina de l'IVAM http://www.ivam.es/becas-y-convocatorias/ i es desenvoluparà d'acord amb les següents bases i amb l'Ordre de 20 de gener de 2000, del conseller de Justícia i Administracions públiques, per la qual s'aproven els barems generals d'aplicació als concursos de mèrits per a la provisió de llocs de treball (DOCV 3677, 31.01.2000).  
  
Per tant, i en virtut de les facultats que em confereix l'article 24 de la Llei 9/1986, de 30 de desembre, per la qual es crea l'Institut Valencià d'Art Modern, i de l'article 8.2 f) del Reglament d'organització i funcionament d'Institut Valencià'd?Art Modern i l'autorització de la Direcció General de Pressupostos de data 26 de juny de 2016, resolc:  
  
  
Primer  
Convocar el procés de selecció per a la cobertura temporal del lloc de naturalesa laboral núm. 5, cap de gestió administrativa A26 E046.   
  
  
Segon  
Aprovar les bases que s'adjunten com a annex de la present resolució, les quals regiran en la dita convocatòria.  
  
Tercer  
La present resolució entrarà en vigor a partir de l'endemà de la publicació en el Diari Oficial de la Comunitat Valenciana.  
De conformitat amb el que estableixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra aquesta resolució, que posa fi a la via administrativa, es podran interposar potestativament els recursos següents, en els terminis i davant dels òrgans que s'indiquen a continuació:  
a) El recurs de reposició haurà d'interposar-se davant del director gerent de l'IVAM en el termini d'un mes a comptar de l'endemà de la publicació d'aquesta resolució.  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació.  
  
València, 11 de juliol de 2016.- El director gerent de l'Institut Valencià d'Art Modern: José Miguel García Cortés.  
  
  
  
ANNEX  
Convocatòria 03/16  
  
Bases  
  
1. Objecte de la convocatòria  
És objecte d'aquesta convocatòria el procés de selecció per a la contractació laboral temporal del lloc de naturalesa laboral  
  
Lloc número 5  
Denominació: Cap de gestió administrativa  
Grup: A  
Nivell: 26  
Complement específic: E046  
Requisits: titulació: llicenciat/ada en Dret  
Experiència de dos anys en un lloc semblant. (Acord del Consell Rector de 30.06.1999)  
Funcions: Tramitació de les contractacions de qualsevol ordre, gestió dels expedients de personal i control d'aquest. Tramitació dels expedients d'exposicions. Seguiment del manteniment, neteja, magatzems, subministraments i règim interior. Elaboració d'informes i propostes. Gestió de les importacions temporals i definitives, incloent-hi els tràmits duaners.  
  
2. Naturalesa i duració del contracte  
El contracte serà de naturalesa laboral de duració determinada d'interinitat en el lloc vacant.  
  
3. Requisits per a concórrer  
3.1. Per a ser admesos a la realització del procés selectiu, els aspirants hauran de posseir en el dia de finalització del termini de presentació de sol·licituds i mantindre fins al moment de la formalització del contracte de treball, a més dels requisits exigits en la descripció del lloc en la base 1, els següents:  
3.1.1. Altres requisits:  
a) Tindre la nacionalitat espanyola o, a falta d'això, trobar-se en qualsevol de les situacions descrites en l'article 54 de la Llei 10/2010, de 9 de juliol, de la Generalitat, d'ordenació i gestió de la funció pública valenciana.  
3.1.2. Edat. Tindre la majoria d'edat laboral i no excedir, si és el cas, l'edat màxima de jubilació forçosa.  
3.1.3. Titulació. Estar en possessió o en condicions d'obtindre, a la data de finalització del termini de presentació de sol·licituds, la titulació que s'assenyala en la base 1. Els aspirants amb titulacions acadèmiques o professionals obtingudes en l'estranger hauran d'acreditar que estan en possessió de la corresponent convalidació o de la credencial que acredite, si és el cas, l'homologació. Aquest requisit no serà aplicable als aspirants que hagen obtingut el reconeixement de la seua qualificació professional, en l'àmbit de les professions regulades, a l'empara de les disposicions de dret comunitari.  
3.1.4. Posseir les capacitats i aptituds físiques i psíquiques que siguen necessàries per a l'exercici de les corresponents funcions o tasques.  
3.1.5. Habilitació. No trobar-se inhabilitat per una sentència ferma o com a conseqüència d'haver sigut acomiadat disciplinàriament de forma procedent per a exercir funcions semblants a les pròpies de la categoria professional a què es pretén accedir. Tractant-se de persones nacionals d'altres estats, no trobar-se inhabilitat o en situació equivalent ni haver sigut sotmés a una sanció disciplinària o equivalent que impedisca en els mateixos termes en el seu estat l'accés a l'ocupació pública.  
  
4. Mèrits  
A) Formació  
1. Titulació acadèmica: qualsevol titulació acadèmica d'igual o superior nivell a l'exigit per a pertànyer al respectiu grup de titulació, excloent-ne la que va servir per a això: 1,5 punts per cada titulació, amb un màxim de 3 punts.  
2. Cursos de formació i perfeccionament: es valoren els cursos de duració igual o superior a 15 hores que hagen sigut cursats o impartits per l'interessat i que hagen sigut convocats, impartits o homologats per qualsevol centre o organisme oficial de formació d'empleats públics fins a un màxim de 3 punts, i d'acord amb l'escala següent:  
a) De 100 o més hores, 2,00 punts.  
b) De 75 o més hores, 1,50 punts.  
c) De 50 o més hores, 1,00 punt.  
d) De 25 o més hores, 0,50 punts.  
e) De 15 o més hores, 0,20 punts.  
En cap cas es puntuaran en el present subapartat ni en l'anterior els cursos de valencià i d'idiomes, ni els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
  
Així mateix, i en el supòsit de cursos impartits, aquests es valoraran per una sola vegada; no seran susceptibles de ser valorades successives edicions d'un mateix curs.  
3. Valencià: el coneixement del valencià es valorarà fins a un màxim de 3 punts prèvia acreditació d'estar en possessió del corresponent certificat expedit o homologat per la Junta Qualificadora de Coneixements de Valencià, d'acord amb l'escala següent:  
a) Coneixement oral: 0,75 punts.  
b) Grau elemental: 1 punt.  
c) Grau mitjà:2 punts.  
d) Grau superior: 3 punts.  
La valoració del coneixement del valencià s'efectuarà puntuant exclusivament el nivell més alt obtingut.  
4. Idiomes comunitaris: Fins a un màxim de 2 punts, a raó de 0,40 punts per curs, o la seua equivalència si es tracta de cicles, corresponent al títol expedit per la universitat o escola oficial d'idiomes.  
  
B) Mèrits específics:  
1. Les titulacions acadèmiques i els cursos de formació en matèries que estiguen relacionades amb el dret de l'art, patrimoni històric, propietat intel·lectual o semblant fins a un màxim de 4 punts d'acord amb l'escala següent:  
a) Titulacions acadèmiques diferents de les que puga tindre el lloc de treball com a requisit, diferents de les valorades en l'apartat A.1 i d'igual o superior nivell al de les exigides per a pertànyer al grup de titulació respectiu: 3,50 punts  
b) Cursos de formació i perfeccionament  
- De 100 o més hores: 2,50 punts.  
- De 50 o més hores: 1,00 punts  
- De 15 o més hores: 0,50 punts  
2. Experiència: L'experiència laboral en l'exercici de llocs amb funcions semblants en el mateix grup i amb la mateixa titulació que l'exigida en institucions museístiques o culturals fins a un màxim de 3 punts, a raó 0,10 punts per mes complet de serveis.  
En aquest apartat no es computaran els dos anys d'experiència exigits com a requisit del lloc.  
  
5. Baremació  
L'òrgan tècnic valorarà els mèrits mitjançant un barem provisional disposat per ordre de la major puntuació obtinguda per cada aspirant. Aquest barem s'exposarà en el tauler d'anuncis de l'IVAM i en la pàgina web de l'IVAM, www.ivam.es. Es declararà un termini de 3 dies hàbils durant els quals els/les aspirants podran presentar un escrit de disconformitat en què hauran d'exposar-ne els motius. L'òrgan tècnic resoldrà les reclamacions que es presenten en el termini de cinc dies hàbils després dels quals es publicarà el barem definitiu.   
  
6. Entrevista  
Els/les cinc aspirants que obtinguen la millor puntuació passaran a la fase d'entrevista, la qual versarà sobre el contingut d'una memòria prèviament presentada, en la qual l'aspirant haurà exposat un pla per a exercir les funcions del lloc objecte del concurs i les seues possibles iniciatives respecte d'això, així com sobre qualsevol mèrit no arreplegat en les bases de la convocatòria i que estime que ha de ser tingut en consideració, així com respondre a les qüestions que li formulen els membres de l'òrgan tècnic relacionades amb les funcions del lloc. L'entrevista es valorarà amb un màxim de 5 punts. Caldrà obtindre un mínim de 2,5 punts per a aconseguir la condició d'apte/a. L'extensió màxima de la memòria serà de 20 folis a una cara i doble espai.  
  
7. Presentació de candidatures  
Els candidats que concórreguen al procés hauran de presentar en el Registre de l'IVAM (c/ Guillem de Castro 118. València 46388. Horari 09.00 a 14.00 hores) o en la resta de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú -anunciant el seu enviament per adreça electrònica a u.nlymrtrmhwskrr@xenh.px, la sol·licitud conforme al formulari de l'annex I, fotocòpia del DNI, curriculum conforme al formulari de l'annex II i la memòria dirigida al president de l'òrgan tècnic.  
El termini per a la presentació de les propostes serà de 15 dies naturals a comptar de l'endemà de la publicació de la convocatòria en el Diari Oficial de la Comunitat Valenciana. La presentació de la candidatura implica l'acceptació de les presents bases. Una vegada finalitzat el procés, i a petició de l'interessat/ada es tornarà la documentació presentada.  
  
8. Procés de selecció  
La selecció del candidat/a la realitzarà l'òrgan tècnic integrada pels membres següents:  
President: el director gerent.  
Vocal 1: la bibliotecària/documentalista.  
Vocal 2: la subdirectora general d'administració.  
Vocal 3: un/a representant del comité d'empresa.  
Secretària: una registradora.  
El procediment d'actuació de l'òrgan tècnic s'ajustarà en tot moment al que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i la resta de disposicions vigents, i adoptarà les seues decisions de forma col·legiada mitjançant votacions, les quals quedaran arreplegades en la corresponent acta. En cas d'empat, decidirà el president.  
  
L'òrgan tècnic analitzarà els requisits presentats pels candidats, seran exclosos aquells que no reunisquen els exigits per al lloc al qual opten.  
La puntuació de les distintes parts del procés es regirà per les puntuacions següents:  
a) Puntuació de mèrits deduïts del currículum (18 màxim punts).  
  
b) Entrevista (màxim 5 punts, sent necessaris 2,5 punts per a obtindre la condició d'apte/a).  
A fi de reduir les càrregues administratives, els interessats únicament presentaren la sol·licitud degudament omplida que s'adjunta en l'annex I, fotocòpia del DNI, el currículum amb els mèrits conforme a l'annex II i la memòria en els termes establits en la base 6.  
  
Si la sol·licitud no reuneix totes les dades exigides o no s'aporta alguna documentació de l'exigida, es requerirà la persona interessada perquè en el termini de 5 dies hàbils esmene el defecte o acompanye els documents preceptius amb la indicació que, si no ho fa, s'entendrà que desisteix de la seua petició.  
Les persones sol·licitants que hagen sigut seleccionats per a la fase d'entrevista, hauran de presentar la documentació original o compulsada acreditativa dels mèrits detallats en el currículum amb 5 dies hàbils d'antelació a la data de la seua realització.  
Si en qualsevol moment del procés arriba a coneixement de la comissió d'avaluació que alguna de les persones sol·licitants no posseeix la totalitat dels requisits exigits, li demanarà que els acredite. En cas que no siguen acreditats en termini, se li exclourà del procés, prèvia indicació de les inexactituds o falsedats formulades per la persona sol·licitant.  
La resolució del procés de selecció es publicarà en el tauler d'anuncis de l'IVAM, en la pàgina web de l'IVAM, www.ivam.es, i en el Diari Oficial de la Comunitat Valenciana.  
La convocatòria podrà declarar-se deserta si l'òrgan tècnic considera que cap dels candidats/es aconsegueix la condició d'apte/a.  
  
Conclòs el procés selectiu, l'aspirant que tinga la major puntuació serà contractat/ada mitjançant contracte de duració determinada d'interinitat en lloc vacant i després d'haver superat, si és el cas, el període de prova corresponent.